b'\n_START_ARTICLE_\nAkademska folklorna skupina France Marolt\n_START_PARAGRAPH_\nAkademska folklorna skupina France Marolt je folklorna skupina, ki jo je leta 1948 s pomo\xc4\x8djo Glasbene matice ustanovil etnomuzikolog in tedanji ravnatelj Glasbeno-narodopisnega in\xc5\xa1tituta France Marolt.\n_START_SECTION_\nZgodovina\n_START_PARAGRAPH_\nSkupino, ki si je ime \xc2\xbbFrance Marolt\xc2\xab\xc2\xa0nadela \xc5\xa1ele po smrti njenega ustanovitelja, je France Marolt vodil le idejno, glasbeno vodstvo je zaupal svoji \xc5\xbeeni Ton\xc4\x8dki Marolt, plesno pa in\xc5\xa1titutovi etnokoreologinji Mariji \xc5\xa0u\xc5\xa1tar. Ob ustanovitvi je bila prvotna naloga skupine poustvarjati slovensko plesno izro\xc4\x8dilo in ga predstavljati javnosti. Poslanstvo, ki mu skupina sledi v zadnjih letih, je premikanje meja v folklorni dejavnosti, poustvarjanje slovenske kultrune dedi\xc5\xa1\xc4\x8dine in interpretacija \xc5\xa1e ne videnih folklornih elementov na odru. _NEWLINE_Skupina je v nekaj letih pripravila in za\xc4\x8dela izvajati plese vseh petih najzna\xc4\x8dilnej\xc5\xa1ih delov etni\xc4\x8dne Slovenije: Koro\xc5\xa1ke, Panonije, Primorske, Gorenjske in Bele krajine. Leta 1965 je strokovno in umetni\xc5\xa1ko vodstvo prevzel Mirko Ramov\xc5\xa1, ki je na podlagi svojega raziskovalnega dela izpopolnil in preoblikoval program skupine. Funkcijo umetni\xc5\xa1kega vodje je opravljal do leta 2010, ko ga je na mestu nasledil doktor etnologije Toma\xc5\xbe Simetinger. Od leta 2016 funkcijo opravlja zgodovinar in nemcist An\xc5\xbee Ker\xc4\x8d. Do leta 2017 je skupina svoj sede\xc5\xbe imela v prostorih pala\xc4\x8de Kazina na Kongresnem trgu 1, danes pa ima svoje prostore na Dunajski 56.\n_START_SECTION_\nProgram danes\n_START_PARAGRAPH_\nDanes repertoar skupine zajema plese vseh \xc5\xa1ir\xc5\xa1ih in tudi nekaterih o\xc5\xbejih obmo\xc4\x8dij slovenskega narodnostnega ozemlja. Glasbene priredbe plesnih postavitev sta prvotno oblikovala France in Ton\xc4\x8dka Marolt, priredbe postavitev Mirka Ramov\xc5\xa1a pa so delo etnomuzikologa Julijana Strajnarja in dr. Draga Kuneja z izjemo prekmurskih svatbenih plesov, ki so delo skladatelja Uro\xc5\xa1a Kreka. V \xc4\x8dasu, ko sta skupino vodila umetni\xc5\xa1ki vodje dr. Toma\xc5\xbe Simetinger in An\xc5\xbee Ker\xc4\x8d so pri priredbah sodelovali Peter Vendramin, Nina Volk, Oskar Stopar in Klemen Bojanovi\xc4\x8d. V letih od ustanovitve do danes se je akademska folklorna skupina s svojimi nastopi uspe\xc5\xa1no predstavljala tako slovenski kot tudi tuji javnosti, vrhunec vsakoletne plesne sezone pa je letna plesna predstava, ki se odvije na odru Cankarjevega doma. _NEWLINE_Skupina je gostovala skoraj v vseh evropskih dr\xc5\xbeavah, pa tudi v Al\xc5\xbeiriji, Argentini, Egiptu, Izraelu, Ju\xc5\xbeni Koreji, Kanadi, Siriji, Tuniziji in v Zdru\xc5\xbeenih dr\xc5\xbeavah Amerike.'